Oriol Amat, el primer conseller català d'una CNMV enfeinada amb el sector financer\n260x366 Nomenament / ARA Nomenament / ARA\nLa Comissió Nacional del Mercat de Valors (CNMV) compta des d'ahir amb el primer conseller català en els seus 23 anys d'història. Oriol Amat arriba al supervisor dels mercats "en un moment clau per a un sector financer espanyol en plena transformació", explica. Un sector financer que entre altres reptes ha d'afrontar les sortides a borsa de quatre entitats: Bankia, Banca Cívica, Mare Nostrum i Banco Base. La situació de les entitats és especialment complicada donat el volum de capital que han de captar en la seva estrena als mercats, les dificultats per establir una valoració de les caixes i la volatilitat de la renda variable, que, entre d'altres, ha fet ajornar el salt al parquet d'Atento, filial de Telefónica.\nPerò la funció de la CNMV no és valorar actius ni buscar inversors. L'organisme, dependent del ministeri d'Economia, autoritza operacions i supervisa els mercats. "En els últims anys, si alguna cosa defineix la CNMV és el seu caràcter eminentment tècnic, un fet que no sempre havia estat així", comenta Amat. El regulador dels mercats, destaca aquest catedràtic d'Economia de la UPF i membre del consell assessor del govern d'Artur Mas (Carec), és un òrgan no polititzat per decisions de tipus polític. En aquest sentit, Amat destaca que en els últims anys la CNMV ha redreçat el seu paper i les seves funcions, fet que es demostra en l'absència de tensions entre els seus membres i en l'aparició als mitjans únicament i exclusivament per explicar la seva tasca i les seves decisions.\nPot semblar una obvietat el fet que la feina del president, el vicepresident i els tres consellers de la CNMV els dóna accés a informació d'allò més sensible. En la seva estrena al regulador, Oriol Amat explica algunes incompatibilitats, que per a ell no deixen de ser una novetat. "En els quatre anys que estaré en el càrrec, és evident que no podré gestionar els meus estalvis. La informació a la qual tindré accés requereix que se m'apliquin controls. Els hauré de portar a una entitat específica que s'encarregarà de la seva gestió". Transparència interna, doncs, per a un organisme que ha de vetllar per la transparència dels mercats.\nLa CNMV s'encarrega de l'autorització d'operacions i la supervisió dels mercats de capitals, que inclouen al voltant de 8.000 entitats, des d'empreses a fons de capital risc o d'inversió col·lectiva. Però, per Amat, la voluntat del regulador depassa les seves funcions estrictes. Posa com a exemple els set avisos que va llançar el regulador sobre Nueva Rumasa, tot i que el grup de Ruiz-Mateos s'escapa de la seva regulació.


Aguilar de Segarra veu reduït el seu pressupost un 70% a causa de l’impost del CO2 que vol aplicar el Govern | Ona Bages\nInici Bages Aguilar de Segarra veu reduït el seu pressupost un 70% a causa...\nAguilar de Segarra veu reduït el seu pressupost un 70% a causa de l’impost del CO2 que vol aplicar el Govern\nEl poble perd més de 30.000 vehicles amb la nova mesura impulsada que es pretén implementar aquest any\nAguilar de Segarra ha estat durant anys el poble amb més cotxes per habitant de Catalunya. El municipi té 277 veïns empadronats i, fins fa poc més d’un any, tenia més de 40.000 vehicles registrats. La raó era el preu de l’impost sobre vehicles, deu vegades més barat que a ciutats com Barcelona. Això feia atreure empreses de rènting de tot l’Estat, que convertien aquesta petita localitat del Bages en el seu paradís fiscal de forma totalment legal. La situació però ha canviat, i l’Ajuntament assegura que el motiu principal és l’impost que el Govern planteja aplicar a vehicles contaminants, una taxa única a tot l’Estat. Segons han explicat a l’ACN, aquest fet ha provocat la fugida d’aquestes empreses de rènting a d’altres llocs fora de Catalunya i ha suposat una “dràstica” davallada dels ingressos d’aquest petit municipi, que s’han vist reduïts en més d’un 70%. El nou impost havia d’estar en marxa a principis del 2019, però diversos problemes formals han fet endarrerir la implementació d’aquest tribut com a mínim fins al segon semestre d’aquest any. Malgrat això, les conseqüències ja fa temps que es fan notar. És el cas d’Aguilar de Segarra, on segons ha assegurat a l’ACN el seu tinent d’alcalde, Pere Aliaguilla, les empreses de rènting ja han pres precaucions i, des de principis del 2018, quan es va fer l’anunci, la xifra ha caigut en picat: “de cada cinc vehicles registrats, ara en queda un”.\nAixò suposa una important davallada dels ingressos per a un poble tan petit com Aguilar de Segarra. “Els cotxes suposen entre un 70 i un 80% del pressupost de l’Ajuntament. Ara ens hem de plantejar segons quines obres i prioritzar, davant de tot, els serveis a les persones”, ha explicat Aliaguilla.\nAmb xifres concretes, el parc automobilístic acumulat a Aguilar de Segarra a nom de les empreses que posaven una seu al municipi va fer que l’Ajuntament tingués una recaptació d’1,2 MEUR el 2017. Aquests ingressos van caure a només 280.350 euros el 2018, una caiguda del 78%.


Enric Adell optarà a la reelecció com alcalde de Paüls - EbreDigital.cat\nEnric Adell, actual alcalde de Paüls, ha estat escollit pels membres de Per Paüls – Acord Municipal, llista vinculada a ERC, com a candidat a l’Alcaldia per les properes eleccions municipals del 2019. El grup, després de donar la sorpresa al maig del 2015, continua apostant per Adell, que ha manifestat sentir-se “content per la confiança i per poder seguir treballant per a tothom, millorant el benestar dels ciutadans”.\n“A un any d’acabar la legislatura, ja hem completat prop de ¾ parts del programa electoral i dels compromisos adquirits”, assegura. Un tram final de mandat, però, que es veurà afectat per la sentència per les obres del camí de Sant Roc. “Tenim molts projectes que en els propers mesos, fruit del treball i esforç d’aquest tres anys, iniciarem i que incidiran en el dia a dia de la gent. En les darreres setmanes ja hem posat en marxa el caixer automàtic, instal·lat dos desfibril·ladors i iniciat les obres del cementeri. El tema de la sentència de l’obra d’eixamplament del Camí de Sant Roc, una obra que es va fer fa més de deu anys i que no es va pagar quan n’era el moment, em preocupa molt, perquè ens condemna a pagar una quantitat molt elevada de diners, que deixarà afectades les finances municipals. Serà complicat i vindran uns anys durs, però ho tirarem endavant”, conclou. La sentència, ja ferma, obliga a pagar a l’ajuntament 240.000 euros, més del doble del cost inicial de les obres.\nEn aquest context, Adell ha afegit que és una gran responsabilitat que hagin confiat per segon cop en ell com a cap de llista. “Agraeixo als companys i companyes tota la seva dedicació, ja que sense ells no hauria estat possible. Fa tres anys, vam ser l’alternativa real del canvi; ara, serem la millor garantia de treball i de futur”. De 31 anys, Adell es va presentar per primer cop a les eleccions municipals del 2015 i el seu grup va aconseguir una inesperada victòria, amb majoria absoluta, que deixava fora del govern municipal Convergència i Unió i PSC, després de més de trenta anys d’alternança al govern.


Triem Vilafamés proposa la creació d’una regidoria del BIC – Compromís per Triem Vilafamés: Compromís\nPablo Juan Verdoy, candidat a alcalde per Triem Vilafamés, va ser contundent en el debat a tres bandes realitzat passat dissabte amb els caps de llista del PP i del PSOE: “proposem la creació d’una regiduria del BIC”. Al 10 aniversari de la declaració del casc antic com a Bé d’Interès Cultural, Pablo Juan creu necessari que una futura regidoria impulse la redacció d’un Pla Especial per al centre històric del poble, amb l’assessorament extern d’experts qualificats que desinteressadament vulguen opinar sobre aquesta ambiciosa actuació. Al mateix temps se supervisarà i es vigilarà la disciplina urbanística per evitar obres poc respectuoses amb l’entorn o que no respecten les normes de construcció adequades. Per al representant de TRIEM VILAFAMÉS-COMPROMÍS cal promocionar la nostra condició de BIC amb cartells situats estratègicament i impulsar el soterrament del subministrament elèctric i telefònic, com han aconseguit altres pobles turístics també amb un encant especial de l’interior castellonenc.\nEl debat, organitzat per l’associació ACAV, va reunir a representants de les tres candidatures que es presenten a les eleccions municipals. Una iniciativa innovadora que Pablo Juan Verdoy va agrair i que va considerar important perquè el poble de Vilafamés puga conéixer de primera mà les opinions i alternatives sobre un decàleg de preguntes que va llençar prèviament la directiva d’aquesta associació local.\nAquest professor d’universitat, que encapçala una llista plena de persones independents, va desglossar el cost anual de ser membre d’un dels pobles més bonics d’Espanya. Pablo Juan va explicar que és necessari ser també un dels més nets i per això és urgent abordar una millora substancial d’aquest servei per evitar la brutícia en alguns llocs determinats i en èpoques concretes. Pablo Juan va suggerir la necessitat d’atraure “un turisme de qualitat vinculat també a cursos universitaris d’estiu, congressos i seminaris. És prioritari signar un conveni amb la Universitat Jaume I per a emprendre aquestes activitats relacionades amb la restauració, l’història de l’art, l’arquitectura, el medi ambient, la viticultura i d’altres”. En aquest sentit va esgrimir l’exemple de Vistabella. Per a ell, la sala Quatre Cantons reuneix les condicions idònies com a aulari i sala d’exposicions per la qual cosa és necessari finalitzar les obres d’adequació d’aquest centre polivalent clau per al futur turístic i cultural de Vilafamés.\n← Pablo Juan Verdoy participarà en el debat per millorar el nucli antic\nPablo Juan Verdoy proposa un projecte per a l’Escola del Caragol →


Els Liberals creuen que el Govern actua com a 'client privilegiat' de BPA\nCritiquen que pugui vendre deute públic de l'entitat a altres bancs però que la resta de clients no puguin amortitzar hipoteques ni eixugar deutes amb diners propis\nANA 04/06/2015 18:35\n651x366 Els membres de l'Executiva de Liberals d'Andorra, Joan Albert Farré, Amadeu Rossell i Valentí Martí. / M.C. Els membres de l'Executiva de Liberals d'Andorra, Joan Albert Farré, Amadeu Rossell i Valentí Martí. / M.C.\nEls membres de l'Executiva de Liberals d'Andorra, Amadeu Rossell, Joan Albert Farré i Valentí Martí, han valorat aquest dijous alguns temes de l'actualitat política com són la nota de l'AREB indicant que prendrà una decisió a mitjans de juny, l'aclariment de l'ambaixada americana sobre la conferència d'Anton Smith i la creació de la comissió especial sobre el sector bancari al Consell General.\n"Qualsevol resposta més enllà del 16 de març és un termini llarg". Així ho ha definit el secretari de Relacions Institucionals de Ld'A, Valentí Martí, en relació a l'anunci de l'AREB de prendre una decisió respecte de BPA a mitjans de juny. De fet, els Liberals consideren que la nota del regulador està "buida de contingut" i "no aporta res", només que s'obre un període de 15 dies en què se suposa que hi haurà una possible solució "però no diu quina i ens preocupa", ha manifestat el secretari general de l'Executiva, Amadeu Rossell.\nTampoc tenen coneixement de l'auditoria de PriceWaterhouse Coopers, no saben en quin punt es troba ni quin procediment segueixen, però demanen la "màxima celeritat" a l'AREB perquè Banco Madrid va ser intervingut més tard però "els clients ja estan tocant diners, que és el que importa", han remarcat.\nD'altra banda, encara que no discuteixen la decisió de vendre deute públic de BPA a altres entitats, sí que discrepen del fet que el Govern actuï com a "client privilegiat" mentre que la resta de clients no poden eixugar ni les seves hipoteques ni préstecs amb diners propis. "Si ho pot fer el Govern també ho haurien de poder fer altres clients", ha manifestat Martí.\nEls Liberals també han valorat el comunicat de l'ambaixada dels Estats Units matisant les paraules d'Anton Smith. Mantenen que no parla de BPA però "posa la lupa a tot el sistema bancari andorrà, que és pitjor", segons el secretari general de l'Executiva. A més, insta el Govern a prendre mesures sobre el sector financer però la resposta és "laxa", asseguren els Liberals. De fet, celebren les bones relacions de l'Executiu amb els Estats Units "perquè sinó les conseqüències serien molt pitjors", han augurat.\nCaldrà esperar a veure com avança el cas i les responsabilitats que s'estableixen però "s'han de depurar", han admès.\nEls membres de Ld'A han explicat el funcionament de la comissió especial que analitzarà els fets que han portat a la intervenció de BPA i proposarà mesures per reforçar el sistema financer. La previsió és que el PS s'hi afegeixi i SDP ho valorarà un cop s'engegui i comenci a funcionar.\nPel que fa a la continuïtat del coprincipat, els Liberals mantenen la prudència i esperaran "notícies oficials", ha dit el vicepresident Joan Albert Farré. Amb tot, "la sobirania recau sobre el poble", ha recordat Rossell però, com ha admès Farré, si es confirma és un tema "molt delicat" i suposaria un altre "front obert d'importància cabdal" que caldrà abordar per "assegurar el futur del nostre país amb dignitat".